*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*205. számú előterjesztés*

Bátaszék Város Önkormányzata Képviselő-testületének 2015. szeptember 30-án,

16,00 órakor megtartandó ülésére

*a Bátaszéki Sakk Klub támogatási kérelme*

|  |
| --- |
| **Előterjesztő:** Skoda Ferenc jegyző    **Készítette:** Skoda Ferenc jegyző    **Törvényességi ellenőrzést végezte:** -----------------  **Tárgyalja:**  PG Bizottság: 2015. 09. 29.  KOIS Bizottság: 2015. 09. 28. |

***Tisztelt Képviselő-testület!***

Rudolf László úr, a Bátaszéki Sakk Klub vezetője a mellékelt kérelmet nyújtotta be a képviselő-testülethez 2015. szeptember 21-én. Ezen kérelemben elnök úr a Bátaszéken megrendezendő 35. Hexasakk Országos Bajnokság lebonyolításához kér anyagi támogatást a képviselő-testülettől.

Javasoljuk, hogy a kérelemben foglaltak támogatását az alábbi határozati javaslat elfogadásával támogassa a képviselő-testület:

**H a t á r o z a t i j a v a s l a t :**

**a Bátaszéki Sakk Klub támogatási kérelme**

Bátaszék Város Önkormányzatának Képviselő-testülete;

1. a Bátaszéki Sakk Klub kérelmének helyt ad és a Bátaszéken megrendezendő 35. Hexasakk Országos Bajnokság lebonyolítását ***50.000.- Ft-tal*** támogatja az önkormányzat 2015. évi költségvetésének általános tartalék kerete terhére.
2. felhatalmazza a város polgármesterét a támogatási szerződés – önkormányzat nevében történő - aláírására.
3. felkéri a város polgármesterét, hogy a támogatási szerződés aláírását követően gondoskodjon a támogatás – Bátaszék és Vidéke Takarékszövetkezetnél vezetett 70400012-10107232 számlaszámra történő - átutaltatásáról.

*Határidő:* 2015. október 5. (a határozat megküldéséért)

október 15. (a támogatási szerződés megkötéséért)

*Felelős:* Skoda Ferenc jegyző

(a határozat megküldéséért, a támogatási szerződés

megkötéséért) és

Mórocz Zoltán pü.-i irodavezető

(a támogatás átutalásáért)

*Határozatról értesül:* Rudolf László

Bátaszéki KÖH pénzügyi iroda

irattár

*melléklet*

Tisztelt Képviselő-testület!

Ezúton szeretném megköszönni a Polgármesteri Hivatalnak, hogy nyáron felhívta a figyelmünket a II. Országos Szenior Egyéni Sakkbajnokságra és támogatta Bátaszék város bajnokának indulását az országos döntőn Nagykanizsán!

Az elmúlt héten, csütörtök-pénteken zajlott le a verseny 55 résztvevővel, melyen az előkelő 7. helyet sikerült megszereznem. Ez életem eddigi legjobb eredménye hagyományos sakkban! Külön öröm, hogy a hét Tolna megyei induló közül én értem el a legjobb eredményt...

Komonyi Orbán is elkísért a versenyre és sikerült őt a helyszínen benevezni, mert nyáron nem tudott részt venni a városi bajnokságon. 50 %-os teljesítménnyel a középmezőnyben végzett: 30. lett. Egy hónappal 80. születésnapja előtt ez tisztes eredménynek számít. Csak azzal nem volt megelégedve, hogy nem ő volt a korelnök: ketten is idősebbek voltak nála... Én viszont a legfiatalabb voltam a mezőnyben, hiszen augusztusban léptem be a szenior kategóriát jelentő 60 évesek táborába.

A bajnokság teljes végeredménye itt látható:  
<http://chess-results.com/tnr186425.aspx?lan=1&art=1&wi=821>

Nagykanizsa után két órát töltöttem Bátaszéken és utaztam tovább Kalocsára, ahol a Paprika Napok keretében immár harmadszor rendeztek hexasakkversenyt. Hat induló közül ezúttal a második helyet sikerült megszereznem, a másik bátaszéki induló, Pereszlényi Gabriella az 5. helyen végzett.

Kevés a hexasakkozók száma, kevés versenyt rendeznek számunkra. Egy verseny, a Hexasakk Országos Bajnokság viszont 1981 óta minden évben megrendezésre került. A kalocsai versenyen elhangzott a felkérés, hogy Bátaszék rendezze meg az idei 35. bajnokságot, ami a 20 éves város sportrendezvényeit gazdagíthatná. 35 évvel ezelőtt éppen Bátaszékről indult el a hexasakk magyarországi megismertetése - ez is egy apropója lehetne a verseny itteni megrendezésének.

Az utóbbi évek létszámai alapján maximum 10 játékos indulására lehet számítani az október 23-25. között tervezett bajnokságon.

**Mivel a Bátaszéki Sakk Klub - az előző évektől eltérően - nem kapott idén önkormányzati támogatást, ezért a verseny megrendezéséhez szeretnénk most kérni 50 ezer forintot az önkormányzattól.**

A Bátaszéki Sakk Klubnak valószínűleg ez lesz az utolsó hivatalos éve, jövőre mindenképpen a BSE keretein belül képzeljük el a folytatást.

Üdvözlettel:

Rudolf László

Bátaszéki Sakk Klub

U.i.: Hajrá Bátaszék!